### Projekts

LATVIJAS REPUBLIKAS MINISTRU KABINETS

2014.gada .jūlijā Rīkojums Nr.

Rīgā (prot. Nr. )

**Par pasākumiem Āfrikas cūku mēra izplatīšanās ierobežošanai**

 Pamatojoties uz Ministru kabineta 2014.gada 2.jūlija rīkojumu Nr.322 „Par ārkārtējās situācijas izsludināšanu” un valsts galvenā pārtikas un veterinārā inspektora 2014.gada 14.jūlija rīkojumu Nr.115, un ņemot vērā zemkopības ministra sniegto informāciju par nepieciešamību veikt papildu pasākumus Āfrikas cūku mēra izplatīšanās ierobežošanai:

1. Noteikt cūku sugas dzīvnieku īpašniekiem, kuru novietnes atrodas Komisijas 2014.gada 8.jūlija lēmuma Nr.2014/448/ES, kas groza ieviešanas lēmumu Nr.2014/178/ES „Par dzīvnieku veselības kontroles pasākumiem saistībā ar Āfrikas cūku mēri dažās dalībvalstīs” pielikumā uzskaitītajās teritorijās (turpmāk – dzīvnieku īpašnieks), ievērot šādus biodrošības pasākumus:

1.1. novietne ir slēgta un, ja nepieciešams, iežogota, lai novērstu mājdzīvnieku kontaktu ar savvaļas un klaiņojošiem dzīvniekiem;

1.2. novietnē regulāri veic tīrīšanu, deratizāciju, dezinsekciju un dezinfekciju;

1.3. kūtsmēslus savāc un uzglabā vietās, no kurām tie nenoplūst apkārtējā vidē;

1.4. pie ieejas novietnes telpās ir novietoti dezopaklāji;

1.5. pie ieejas novietnes teritorijā (iebrauktuves) ir izvietotas dezobarjeras;

1.6. novietnē ir ierīkota karantīnas vieta slimu vai uz saslimšanu aizdomīgu dzīvnieku nodalīšanai;

1.7. ierīkota dzīvnieku izcelsmes blakusproduktu uzglabāšanas vieta:

1.7.1. kurā ir atsevišķas aprīkotas telpas, konteineri, saldētavas vai citi dzīvnieku izcelsmes blakusproduktu uzglabāšanai piemēroti ūdensnecaurlaidīgi trauki/tvertnes,  atkarībā no novietnē esošo dzīvnieku skaita un iegūto dzīvnieku izcelsmes blakusproduktu daudzuma;

1.7.2. kurai nevar  piekļūt nepiederošas  personas, savvaļas dzīvnieki, putni un grauzēji;

1.7.3. kura atrodas iespējami tuvu novietnes iebrauktuvei vai tādā vietā, lai nodrošinātu šī rīkojuma 1.7.1. un 1.7.3.apakšpunktā noteikto prasību izpildi.

1.8. ir ierobežota vai pilnīgi novērsta nepiederošu personu, klaiņojošu un savvaļas dzīvnieku piekļuve dzīvnieku turēšanas vietām;

1.9. dzīvnieku barības glabātavas regulāri tīra un seko, lai nesavairojas grauzēji, veicot regulāru deratizāciju;

1.10. līdz minimumam samazināts apmeklētāju (piemēram, veterinārārsta, mākslīgās apsēklošanas tehniķa) skaits. Gadījumos, kad apmeklētājus ielaiž dzīvnieku turēšanas vietās, tos nodrošina ar vienreizējas lietošanas aizsargapģērbu un aizsargapaviem, kā arī nodrošina iekšējās kārtības noteikumu ievērošanu un higiēnu (apavu, roku dezinfekcija utt.);

1.11. novietnē ir ieviesta un uzturēta apmeklētāju reģistrācija;

1.12. novietnes teritorijā atļauts pārvietoties tikai ar saimniecībai piederošiem transportlīdzekļiem (izņēmums – barības piegādes un dzīvnieku izcelsmes blakusproduktu savākšanas transports);

1.13. darbinieki ir nodrošināti ar aizsargapģērbu un aizsargapaviem (aizsargapģērbu un aizsargapavus  lieto tikai dzīvnieku turēšanas vietā un to nedrīkst iznest no novietnes teritorijas);

1.14. veicot darba pienākumus darbinieki valkā aizsargapģērbu un aizsargapavus, ievēro higiēnu (piemēram, apavu, roku mazgāšana, dezinfekcija).

2. Ja dzīvnieku īpašnieki līdz 2014.gada 22.jūlijam novietnē neīsteno šī rīkojuma 1.punktā minētos biodrošības pasākumus, tie nodrošina visu novietnē esošo cūku sugas dzīvnieku nokaušanu līdz 2014.gada 31.augustam. Pirms nokaušanas dzīvnieku īpašnieks informē Pārtikas un veterinārā dienesta (turpmāk – dienests) inspektoru vai dienesta pilnvarotu veterinārārstu, kurš:

2.1. noņem asins paraugus un nosūta laboratoriskai izmeklēšanai uz Āfrikas cūku mēri;

2.2. pēc laboratorisko rezultātu saņemšanas veic dzīvnieka pirmskaušanas apskati;

2.3. nosaka kaušanas vietu;

2.4. pēc dzīvnieka nokaušanas veic liemeņa veterinārsanitāro ekspertīzi.

3. Dzīvnieku īpašnieks, pēc visu cūku sugas dzīvnieku nokaušanas, paraksta apņemšanos savā dzīvnieku novietnē gadu neturēt cūkas sugas dzīvniekus, kā arī aizpilda iesniegumu zaudējumu kompensācijas saņemšanai. Parakstīto apņemšanos un iesniegumu nodod dienesta inspektoram vai dienesta pilnvarotajam veterinārārstam, kurš piedalās dzīvnieku pirmskaušanas un pēc kaušanas novērtēšanā.

4. Dzīvnieku īpašnieki, kuri nodrošina biodrošības pasākumus, bet kuriem Āfrikas cūku mēra ierobežojumu dēļ ir radušies tirdzniecības traucējumi un tāpēc piespiedu kārtā ir jāizkauj cūku sugas dzīvnieki, informē dienesta inspektoru vai dienesta pilnvarotu veterinārārstu, kurš pirms dzīvnieka nokaušanas veic tā pirmskaušanas apskati, nosaka kaušanas vietu un pēc dzīvnieka nokaušanas veic liemeņa veterinārsanitāro ekspertīzi. Dzīvnieku īpašnieki aizpilda iesniegumu zaudējumu kompensācijas saņemšanai un iesniegumu nodod dienesta inspektoram vai dienesta pilnvarotajam veterinārārstam, kurš piedalās dzīvnieku pirmskaušanas un pēc kaušanas novērtēšanā.

5. Dienesta inspektors vai dienesta pilnvarotais veterinārārsts sastāda aktu par nokautajiem cūku sugas dzīvniekiem un to kopā ar dzīvnieku īpašnieka iesniegumu nosūta Lauku atbalsta dienestam.

6. Noteikt, ka par šī rīkojuma 2. un 4.punktā minētajos gadījumos nokautajiem cūku sugas dzīvniekiem dzīvnieku īpašniekam izmaksā kompensāciju par katru nokauto dzīvnieku šādā apmērā:

6.1. pieaugušu vaislas dzīvnieku (sivēnmāte, vaislas kuilis) – 115,00 *euro*;

6.2. nobarojamo cūku un vaislas jauncūku – 65,00 *euro*;

6.2. piena sivēnu – 25,00 *euro*.

7. Finanšu ministrijai no valsts budžeta programmas 02.00.00 „Līdzekļi neparedzētiem gadījumiem” piešķirt Zemkopības ministrijai (Lauku atbalsta dienestam) 1 502 450 *euro*, lai 2014.gadā nodrošinātu kompensāciju izmaksu dzīvnieku īpašniekiem par nokautajiem cūku sugas dzīvniekiem, nodrošinot Āfrikas cūku mēra izplatīšanās ierobežošanu.

8. Lauku atbalsta dienests pēc šī rīkojuma 5.punktā minēto dokumentu saņemšanas nekavējoties aprēķina un izmaksā kompensāciju dzīvnieku īpašniekam, pārskaitot to uz norēķinu kontu bankā.

9. Noteikt, ka Āfrikas cūku mēra izplatīšanās ierobežošanas pasākumu ietvaros dzīvnieku īpašniekiem neizmaksātos līdzekļus Lauku atbalsta dienests ieskaita valsts pamatbudžetā.

10. Zemkopības ministrijai iesniegt pieprasījumu Eiropas Komisijā, lai atbilstoši Eiropas Savienības tiesību aktiem valsts budžetā daļēji tiktu atgūti līdzekļi par dzīvnieku īpašniekiem izmaksātajām kompensācijām saistībā ar Āfrikas cūku mēra apkarošanas programmu.

 Ministru prezidente L.Straujuma

 Zemkopības ministra p.i. –

 labklājības ministrs U.Augulis

2014.07.15. 8:05

770

S.Vanaga

67027363, Sanita.Vanaga@zm.gov.lv